google/wiki40b huggingface dataset:
Saint Bernard (Southern Leyte)

Saint Bernard er en filippinsk municipality (landkommune) i den sentralfilippinske provins Southern Leyte. Under folketellingen i 2015 ble den oppgitt å ha 28.395 innbyggere.
Et leirras den 17. februar 2006 rammet landsbyen (barangayen) Guinsaugon og tok hundrevis av liv. Stedet, som hadde en befolkning på ca. 2 500 (hvorav en del hadde evakuert da ulykken skjedde), ligger langt inne i fjellene i provinsen.
Leirraset skyldtes antagelig uvanlig kraftig nedbør uavbrutt i ti dager, og et lite jordskjelv med størrelse 2,3 på Richters skala. 
I 2003 hadde et lignende jordskred krevd mange menneskeliv i kommunen San Francisco på øya Panaon ikke langt unna.
Stephen Darby

Liverpool

Darby begynte sin karriere i ungdomsstallen i Liverpool FC. Han ble tatt opp til A-lagsstallen til Liverpool sommeren 2006, etter å ha vært kaptein på Liverpools juniorlag som vant FA Youth Cup våren 2006.
Darby har sammen med fire andre av spillerne på laget som vant FA Youth Cup våren 2007 fått forlenget sine kontrakter med klubben frem til sommeren 2010.
Under 2007-08 sesongen var Darby kaptein på Liverpools reservelag, som vant sin avdeling.
Hans første kamp for A-laget kom som innbytter 12. november 2008 i en ligacup-kamp mot Tottenham Hotspur som Merseyside-laget tapte. Han fikk også et innbytte i en Mesterliga-kamp mot PSV Eindhoven den 9. desember.
Han startet sin første kamp i FA-cup mot Reading FC. 2. januar 2010. Darby ble senere lånt ut til Swindon Town, og scoret blant annet på den avgjørende straffen i straffekonkurransen i Play-offkampen mot Charlton. I oktober 2010, ble det klart at Darby og lagkamerat Thomas Ince skulle til Notts County på lån.
18. september 2018 ble han tvunget til å legge opp grunnet motonevronsykdom.

Landslagsspill

Darby var med på England U19 sine kvalifiseringskamper i mai 2007 og fikk to kamper sammen med lagkameratene Jack Hobbs, Craig Lindfield og Adam Hammill.
Thalos

Thalos var en fiktiv elv fra J.R.R. Tolkiens fiktive verden Midgard i det første tidevervet. Denne elva var en av de elvene som rant inn i elva Gelion, som var den største elva i øst Beleriand. Thalos hadde sitt opphav i Ered Luin (Blåfjellene).
Thalos ble regnet som den tredje elva av de syv elvene i Ossiriand. De andre seks elvene av Ossiriand var Gelion, Ascar, Legolin, Brilthor, Duilwen og Adurant.
Det var ved Thalos utspring i Ered Luin at Finrod møtte de første mennene som kom inn i Beleriand.
You

Samferdsel

Kinas riksvei 106 går gjennom området. Den løper fra Beijing og er innom blant annet Hengshui, Kaifeng, Ezhou og Shaoguan på sin vei ned til Guangzhou i Sørkina.
Mihai Isbășescu

Medlemskap

Han ble medlem av Romanias Forfatterforening i 1955.
Korresponderende medlem av Instituttet for tysk språk, Mannheim.
Medlem av "Internationale Vereinigung für Germanishe Sprach - und Literaturwissenschaft", og Gesellschaft der Germanisten Rumäniens.
Mimiptera

Utseende

En middelsstor, halvmatt, rødbrun trebukk. Dekkvingene og den bakerste delen av pronotum er tett kledt med lyse, korte hår. Antennene er nokså kraftige og rundt halvparten så lange som kroppen. Pronotum er klokkeformet, med litt uttrukne bakhjørner. Dekkvingene er litt utvidete bakover, beina middels lange med litt fortykkede lår. Noen individer har svartbrune tegninger på pronotum og dekkvinger.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Arten lever i Costa Rica og Panama.
Isabell Herlovsen

Begby IL

Herlovsen er datter av den tidligere landslagsspilleren og Tysklands-proffen Kai Erik Herlovsen. Hun ble født i daværende Vest-Tyskland, der hennes far på den tiden spilte for Borussia Mönchengladbach. Familien flyttet etter hvert tilbake til Norge og bosatte seg på Begby i Fredrikstad. Isabell spilte i oppveksten fotball i Begby Idrettslag. Hun var også en lovende golfspiller i tenårene, men valgte på et tidspunkt å prioritere fotballen.

Kolbotn, Lyon og Lillestrøm

Herlovsen ble tatt inn på juniorlaget til Kolbotn Fotball Kvinner som 13-åring. Hun debuterte på Kolbotns A-lag i 2004 og var der til 2009, da hun ble hentet til den franske klubben Olympique lyonnais. Hun ble i klubben to sesonger, men fikk bare spille 13 kamper. I 2011 vendte hun tilbake til Norge, til Lillestrøm der hun ble landets toppscorer i 2015 og 2016 med 30 mål.  Hun scoret ifølge Nettavisen 100 mål på 108 kamper for Lillestrøm.

Kina

I februar 2017 gikk hun til kinesiske Jiangsu FC ladies og ble ifølge Romerikes Blad landets dyreste kvinnelige fotballspiller. Samtidig tok hun pause fra landslaget, der hun stod oppført med 111 landskamper. Ifølge Fredrikstad Blad  ble hun matchvinner i  straffesparkkonkurransen som avgjorde cupfinalen mot Chang Chun.

Vålerenga

I desember 2017 sprang bomben om at Isabell har signert en treårs-kontrakt med Vålerenga Fotball Damer.
I 2018 ble det klart at det var store samarbeidsproblemer mellom Herlovsen og VIF. Dette resulterte i at Herlovsen ikke trente med laget men egen trening. Herlovsen ville ut av kontrakten men VIF godtok ikke dette uten videre. Etter at 11 klubber var kontaktet, endte Herlovsen med å bli lånt ut til Kolbotn for 2019-sesongen. Det var en del rot i forbindelse med kontraktskriving. Herlovsen signerte en kontrakt, men det viste seg at VIF ikke hadde godkjent dette. Men etter 24 timer ble kontrakt skrevet med alle 3 parter, VIF, Kolbotn og Herlovsen. Konflikten var/er så betent at Herlovsen og VIF ikke var sammen da dette ble gjort. Men det måtte en tredje part inn, Niso.

Landslaget

Hun debuterte på landslaget allerede som 16-åring, og var en sterkt medvirkende årsak til at Norge spilte seg frem til finalen i EM i fotball for kvinner 2005. Herlovsen har stående rekord som yngste spiller i et fotball-EM for kvinner (16 år og 348 dager) og yngste målscorer (16 år og 351 dager). Den 8. oktober 2019 ble hun mestscorende på det norske landslaget da hun scoret sitt 67. landslagsmål i sin 133. landskamp. Hun scoret tre av målene i Norges 13–0-seier mot Færøyene og slo dermed Marianne Pettersens 16 år gamle rekord på 66 landslagsmål.
Vollen (Nøtterøy)

Vollen er et sted og en grunnkrets på Nøtterøy i Færder kommune. Grunnkretsen, som også omfatter omkringliggende områder i tillegg til selve Vollen, har 670 innbyggere (2010) og tilhører delområdet Bergan.
Vollen ligger mellom Bergan i sørøst og Borgheim i nordvest. Semsveien forbinder Vollen med begge disse stedene. Ved Vollen ligger blant annet Semsåsen, Kjøleåsen og Venås.
På Vollen er det registrert ei kokegrop og ei nedgraving fra bronsealderen/jernalderen.
Bordtennis under Stillehavslekene 1999

Bordtennis under Stillehavslekene  1999. Bordtennis var en av flere sporter som var med i de ellevte stillehavslekene som ble arrangert i Guam i perioden 29. mai til 12. juni 1999. Det var ellevte gangen som bordtennis var med på programmet under stillehavslekene. Det var sju turneringer, single-, double- og lag for både menn og kvinner og en mixeddoubleturnering. Alle tapende semifinalister fikk bronsemedaljer. Ny-Caledonia ble beste nasjon, de vant alle sju gullmedaljene.
Dybde-først-søk

Dybde-først-søk (DFS) er en søkealgoritme for grafer som prioriterer å gå nedover i grafen så langt råden er før den prøver andre stier. Når en kommer til en løvnode eller det ikke finns flere etterkommere å prøve, går en tilbake til forrige node for å prøve og finne neste etterkommere. Dette gjentas til løsningen er nådd eller når det er ingen flere stier å prøve.

Virkemåte

Søkefronten (frontier) er en liste av alle stier. I et dybde-først-søk, fungerer søkefronten som en LIFO (last-in first-out) stabel (stack) av stier. I en stabel blir elementene lagt til og fjernet fra toppen av stabelen.
Libeller

Utseende

Libeller er blant de større øyenstikkerne, vanligvis større enn vannymfene. Men størrelsen varierer mellom de ulike artene. 
Kroppen er mørk og kraftig. Bakkroppen er vanligvis tykk og bred, men hos enkelte delgrupper, som hos slekten torvlibeller (Leucorrhinia), er den ganske tynn. Kroppens farger er ofte grønne, blå, brune eller gule farger. Hannene er generelt mer fargerike enn hunnene. Eldre hanner får ofte en blåpudring på bakkroppen. Øynene møtes og støter sammen, på hodets overside.
Alle de fire vingene er omtrent like av utseende og størrelse, de holdes rett ut fra kroppen under hvile.  Bakvingene er noe bredere ved roten, nærmest kroppen, enn framvingene. Vingene kan ha uregelmessige farger og mønster.  Vingemerket (pterostigma) er langt og firkantet. Vingespennet er mellom 50 og 100  millimeter. 
Nymfene er kraftige, ofte litt flate med en ganske kort og litt hårete kropp. På ryggsiden har den anlegg til vinger. Beina er godt utviklet og på hodet har den forholdsvis små øyne. På hodets underside har nymfene en fangmaske (en «leddet munn»).

Levevis

Libeller er gode flygere, men holder vanligvis til i vegetasjonen ikke langt fra vannet der de hadde sine nymfestadier.  Hannene er de mest aktive og kan  fly langt på jakt etter mat.  Ofte ses de patruljerende på den samme strekningen langs vassdraget, en skogsbilvei eller i en kraftlinjegate. Libeller gjør av og til små eller store hopp til siden, eller de endrer brått retning når de flyr. Hunnene finnes ofte gjemt i vegetasjonen eller sittende på en grein, og er ikke så aktive som hannene. 
Under eggleggingen flyr hunnen over vannoverflaten og slår bakkroppen mot vannet. For hvert slag legges noen egg, som enten synker til bunnen eller fester seg til vegetasjonen. 
Nymfene  lever i vegetasjonen, langs bredden av mindre dammer, innsjøer og myrtjern.  Nymfene er rovdyr og spiser andre mindre dyr. 
Libeller har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Troilltampen

Troilltampen, også Tråilltampen eller Trolltampen, var en vise- og amatørfestival som ble etablert i 1973 etter initiativ fra Jack Berntsen og første gang arrangert på Ulvsvågskaret i Hamarøy. Festivalen regnes som en av de eldste musikk- og kulturfestivalene i Nord-Norge. Formålet med arrangementet var at alle som ville skulle få opptre med sin musikk. 
Jack Berntsen har uttalt at «Troilltampen kom igang i begeistringsrusen etter seieren over ja-folket i folkeavstemminga om norsk telslutning tel EEC. Dessuten ha vi på følelsen at rundt om va det mange som sang, uten at de kunn kom sammen noen plass. Det vist sæ at det va behov for å sammel kreftan.»
Troilltampen ble siste gang arrangert i 2008 etter å ha slitt økonomisk blant annet på grunn av de høye utgiftene for vakthold fra politiet.
Anders Jørgensen

Anders Jørgensen er en norsk dr. scient. fra Tjølling, Larvik. Gjennom sitt doktorgradsarbeid har han oppdaget en ny parasittisk flagellat som rammer oppdrettsfisk. Han disputerte 24. januar 2008 for Dr. scient.-graden ved Norges veterinærhøgskole med avhandlingen Genetic Studies of Diplomonad Flaggelates from Fish.
Jørgensen har studert ved Norges veterinærhøgskole i Oslo siden 2002. Han tok graden cand. scient. ved Universitetet i Bergen i 2002. Han ble dr.scient. ved Norges veterinærhøgskole på et doktorgradsarbeid gjennomført som ansatt ved Veterinærinstituttet.
Prosjektet startet fordi det ble oppdaget utbrudd av sykdom blant oppdrettslaks. Fisken fikk store byller i muskulaturen og indre organer. Dette viste seg å være forårsaket av store mengder flagellater nært beslektet med drikkevannsparasitten Giardia.
Flagellater kan være både god- og ondartede. De ondartede, også kalt parasittiske flagellater, spiser opp kjøttet i fisken og bryter ned vev. Dette kan medføre store tap for de oppdrettsanleggene som rammes.
Tidligere forskning har fastslått at fisketypene røye og harr kan ha vært smittekildene. Jørgensen har imidlertid sammenlignet parasittene i disse fisketypene med parasitten som forårsaket sykdom hos oppdrettslaksen.
De viste seg å være genetisk veldig forskjellig. Parasitten som forårsaker sykdom hos oppdrettslaks ble derfor beskrevet som en ny art: Spironucleus salmonicida.
Mye tyder imidlertid på at ikke mange oppdrettssteder har denne parasitten, selv om den er funnet både i Norge og Canada.
Jørgensen skal fortsette å forske på parasitter hos laks og vil være tilknyttet Veterinærinstituttet i noen år fremover.
Han skal samarbeide med en professor og to masterstudenter fra Norges veterinærhøgskole for å forsøke å finne smittekilden til parasitten Spironucleus salmonicida.
Spania under VM i friidrett 2019

Resultater

Det spanske forbundet tok de første deltakerne til mesterskapet.
The Avengers: Age of Ultron

Handling

Tony Starks eksperiment med et program som er ment for å være med på å skape fred slår brutalt feil, og den onde og mektige roboten Ultron reiser seg. The Avengers, med blant andre Iron Man, Captain America, Hulk, Thor, Black Widow og Hawkeye, må dermed slå seg sammen igjen, og de henter i tillegg inn ytterligere forsterkninger for å beskytte verden fra denne nye og enorme trusselen. Noen av de nye alliansene er også av det ubehagelige slaget, og etter fallet til S.H.I.E.L.D. har ikke heltene noen andre enn seg selv å stole på, noe som byr på utfordringer.

Produksjon

I 2011 ble det diskutert å lage en oppfølger til The Avengers, og i kjølvannet av filmens suksess ble det rett etter premieren i mai 2012 kunngjort at oppfølgeren var i utvikling. De fleste av hovedrolleinnehaverne hadde kontraktsfestet å være med i oppfølgeren, unntatt Robert Downey jr., som hadde en firefilmskontrakt som gikk ut etter Iron Man 3. I august 2012 bestemte Joss Whedon seg for å regissere oppfølgeren. Whedon uttalte at han allerede i desember 2012 hadde en plan for manuset for filmen, og sa at død vil spille en vesentlig rolle i filmen. I april 2013 ble det sagt at filmingen ville starte tidlig i 2014, og at søsknene Quicksilver og Scarlet Witch skulle være med i filmen. Høsten 2013 ble det bekreftet at Aaron Taylor-Johnson og Elizabeth Olsen hadde fått rollene som disse to, slik det var blitt ryktet i lengre tid. Sent i august ble det annonsert at James Spader var klar for å spille Ultron, antagonisten i filmen.
Under San Diego Comic-Con International 2013 bekreftet Whedon at Hawkeye og Black Widow skulle være med i oppfølgeren. Mark Ruffalo bekreftet via sin Twitter-konto allerede i mars 2013 at han var klar for filmen. I august fulgte Chris Evans på via en artikkel i Deadline, mens USA Today rapporterte i august at Samuel L. Jackson var klar for å returnere. I september gjorde både Chris Hemsworth og Scarlett Johansson det klart at de fortsetter i sine roller.

Oppfølgere

Det er bekreftet at den neste Avengers-historien kommer i to deler: Avengers: Infinity War Part 1 (planlagt i 2018) og Avengers: Infinity War Part 2 (2019). Anthony og Joe Russo vil regissere den todelte filmen, mens Christopher Markus og Stephen McFeely har blitt hanket inn til å skrive manus (disse fire hadde for øvrig de samme funksjonene i Captain America: The Winter Soldier). Begge disse filmene vil bli filmet samtidig, og innspillingene starter etter planen i 2016.
2012-fenomenet

2012-fenomenet var en rekke eskatologiske oppfatninger og hypoteser om at katastrofale eller transformerende hendelser ville skje på eller rundt 21. desember i året 2012, som ble sagt å være slutt-datoen for den 5125-år lange mesoamerikanske kalenderen (ofte kalt mayakalenderen). Hypotesene kunne utledes delvis fra arkeoastronomisk spekulasjon, alternative tolkninger av mytologi, tallsymboliske konstruksjoner eller påståtte profetier fra utenomjordiske vesener.
En New Age-fortolkning av denne overgangen var at i løpet av denne tiden kunne planeten og dens innbyggere gjennomgå en positiv fysisk eller åndelig transformasjon, og at 2012 kunne markere begynnelsen på en ny æra. Andre trodde at 2012-datoen markerte begynnelsen på en apokalypse. Begge ideene var spredd i en rekke bøker, fjernsynsdokumentarer, nettsteder og diskusjonsgrupper.
Lærde av ulike slag bestred ideen om at en katastrofe ville skje i 2012, da spådommer om forestående undergang verken fantes i maya-mytologi eller i moderne vitenskap. Hovedvekten av forskere på maya-kulturen hevdet at tanken om at langttellende kalender «slutter» i 2012 feilrepresenterer mayaenes historie. For moderne mayaer er 2012 i stor grad irrelevant. Klassiske maya-kilder om emnet er knappe og motstridende, noe som tyder på at det var lite om noen universell enighet blant dem om hva, om noe, datoen kan bety.
I det sydlige Mexico ble det forberedt stor turisttilstrømning. 21. desember 2011 installerte lokale myndigheter i Tapachula en digital klokke som telte ned til begivenhetenes høydepunkt.
I mellomtiden hadde astronomer og andre naturforskere avslått apokalyptiske prognoser med den begrunnelse at de forventede hendelsene ikke kunne begrunnes i astronomiske observasjoner, eller at de var ubekreftede spådommer som er generert fra disse funnene. NASA har sammenlignet frykten for en katastrofe i 2012 med år 2000-problemet.

2012 i film

En film ved navn 2012, regissert av Roland Emmerich og med skuespillerne som John Cusack, Danny Glover, Chiwetel Ejioform Amanda Peet, Thandie Newton, Oliver Platt og Woody Harrelson, ble sluppet den 13. november 2009. Den 12. november 2008 ga studioet ut den første traileren for 2012 som viste en megatsunami som fosser over Himalaya.
Vendetunnel

En vendetunnel er en hestesko- eller spiralformet tunnel som lages der vei eller jernbane må legges i slyng i terrenget for å omgå kraftige stigninger. Der det er liten plass, kan svingen i slynget legges i tunnel i fjellet. Slike vendetunneler brukes enkelte steder av jernbanen, siden slyng på jernbanelinjene krever stor svingradius. Vendetunneler brukes også noen steder på vei der det er for liten plass til å bygge slyng utenpå fjellet.
Tagiades

Utseende

Middelsstore (vingespenn gjerne 40-50 millimeter), bredvingede, brune smygere. Forvingen har none små, hvite flekker i den ytre delen, bakvingens bakre del har oftest et mer eller mindre utbredt, snøhvitt felt, i alle fall på undersiden.

Levevis

Larvene lever særlig på yams (slekten Dioscorea, Dioscoreaceae), men også på slektene Grewia (Malvaceae) og Smilax (Smilacaceae).

Utbredelse

Tagiades flesus er vidt utbredt i Afrika, de øvrige artene lever i Sørøst-Asia og Australia.
Heteronychus

Utseende

Middelsstore (ca. 15 millimeter), kraftige, blankt svarte biller som overflatisk minner om tordivler (Geotrupidae). Larvene er hvite og C-formede, som vanlig for skarabider.

Levevis

Larvene lever i jorda, der de spiser røtter og råtnende organisk materiale. Utviklingen tar omtrent et halvt år.

Skadedyr

Larvene til Heteronychus arator og andre arter kan gjøre betydelig skade, blant annet på gress, korn,  på poteter og ved vindyrking i Australia.

Utbredelse

Slekten stammer fra det sørlige Afrika, men Heteronychus arator har blitt overført til Australia der den har skapt store poroblemer.
Densha Otoko

Handling

Handlingen dreier seg om at en nerd som redder en dame fra en fyllik på toget. Til gjengjeld spør hun om hun kan få adressen hans slik at hun kan sende ham en gave. Når han får gaven (et tekoppsett), legger han merke til at det er en adresse med telefonnummer. Usikker på hva han skal gjøre slår han på PC-en og går innpå et forum for single menn for å spørre om råd.

Manga

Det finnes fire tegneserier basert på Densha Otoko. Det er to mangaer av Hidenori Hara og Wataru Watanabe. Begge er på tre bøker hver. I tillegg er det en manga av Daisuke Dōke bestående av tre bøker og en manga av Machiko Ocha på en bok.
Østlig langvingefly

Utseende

Et middelsstort (vingespenn 38 – 44 mm), mørkgrått nattfly. Forvingene er smale men ikke så smale som hos grønt langvingefly (Actebia praecox). Forvingen er mørkgrå, bakkanten ofte bredt hvitgul. Nyremerket og av og til også ringmerket er hvite til lysbrune. Mellomlinjene, som avgrenser vingens midtfelt er svarte og doble, men ofte utydelige. Ved vingespissen er det en svart flekk. Bakvingen er gråhvit.

Levevis

Den finnes i åpne områder. Larvene lever på ulike busker, urter og gras, blant andre blokkebær, vier, melder, syrer og strandrug). De voksne sommerfuglene flyr i juli – september.

Utbredelse

Arten er utbredt i Fennoskandia, det nordlige Russland, Asia øst til Japan og Korea, og den nordlige delen av Nord-Amerika. I Norge er den funnet spredt fra Vest-Agder til Nord-Trøndelag.
Andorras grunnlov

Andorras grunnlov (katalansk: Constitució d'Andorra) ble undertegnet 2. februar 1993, vedtatt i folkeavstemning 14. mars samme år og trådte i kraft etter offentliggjøring i Butlletí Oficial del Principat d'Andorra 28. april 1993. Grunnloven er det konstitusjonelle uttrykk for Andorras utvikling til en suveren stat  med et parlamentarisk demokrati.
Grunnloven ble undertegnet av Andorras to statsoverhoder, president François Mitterrand og biskop Joan Martí i Alanis. De to var i kraft av sine embeter medfyrster av Andorra. Grunnloven av 1993 har bevart ordningen med to statsoverhoder, Frankrikes president og biskopen av Urgell i Catalonia, men reduserer medfyrstenes rolle til det symbolske. Etter grunnloven er Andorra et parlamentarisk demokrati, der den lovgivende og bevilgende makt ligger hos en folkevalgt nasjonalforsamling, som utpeker lederen for den utøvende makt etter prinsippet om parlamentarisme. Domstolene skal etter grunnloven være uavhengige. Grunnloven garanterer grunnleggende sivile og politiske rettigheter.
Journalistakademiet

Journalistakademiet var en ettårig privatskole etablert i Oslo som gav utdanning i journalistikk. Skolen var eid var Norsk Presseforbund og daværende Norske Avisers Landsforbund i fellesskap, men var finansiert hovedsakelig med statsmidler. Skolen åpnet 5. september 1951 og holdt til i Klingenberggaten 8, Oslo. Restauratør og revysanger Einar Rose leide ut lokalene.
Skolens rektor var pressemannen Carl Just. På Journalistakademiet tok han opp mellom 15 og 20 studenter hvert år. Just var den eneste fast ansatte ved skolen. Storparten av foreleserne ble innleid på timebasis fra universiteter, organisasjoner og andre fagmiljøer.
Journalistakademiet ble høsten 1965 avløst av Norsk journalistskole, som de første årene holdt til i Trondheimsveien 84-86. Den gav en ettåring journalistutdanning fram til 1972, deretter ble skolen toårig. I 1974 ble den innlemmet i høyskolesystemet.
Josephson-effekt

Josephson-effekt er en fysisk effekt som beskriver en tunnelstrøm mellom to superledere, atskilt med en svært tynn isolerende barriere. Fysikeren Brian D. Josephson spådde denne effekten i teorien i 1962, og senere ble den bekreftet i en rekke eksperimenter. I 1973 ble Josephson tildelt Nobelprisen i fysikk for denne dette.
Selv om Josephson-effekten først ble målt i superledere, ble begrepet senere generalisert: Man snakker om Josephson-effekten, hvor to makroskopiske bølgefunksjoner er svakt sammenkoblet (via en tunnelbarriere).
«Whydah Galley»

«Whydah Galley» var et piratskip under kommando av piraten Samuel Bellamy på begynnelsen av 1700-tallet. Skipet, en galei, ble senket utenfor Cape Cod i 1717 og gjenfunnet av vrakdykkere i 1984. Da den ble senket var det den største prisen som til da var blitt kapret av pirater. I lasten hadde hun blant annet indigo, gull og sølv. Skipet var opprinnelig et slaveskip laget i England. Den fikk navnet sitt fra stedet Whydah på vestkysten av Afrika der slavene ble kjøpt.